Skrywer van ‘rassistiese’ MiWay-e-pos bekendDie plasing wat versprei word. Die skrywer van die rassistiese MiWay-e-pos wat vroeër vandeesmaand ŉ rasseherrie ontketen het en soos ŉ veldbrand op sosiale media versprei het, is ná ŉ forensiese ondersoek bekend gemaak. Volgens die ondersoek is Mondli Madlala, ŉ voormalige kliënt van die versekeraar, as die skuldige uitgewys. Die aanvanklike e-pos ter sprake het gesê dat 90% van die eise van swart mense van die hand gewys gaan word omdat hulle “maklike teikens is”. Die “e-pos” sê verder dit is ŉ gulde geleentheid om geld te bespaar en die “swart bobbejane” te straf. “Nadat ŉ eis regverdiglik deur MiWay en die ombudsman afgekeur is, het hy ŉ MiWay e-pos gebruik om valse, lasterlike en rassistiese opmerkings te skryf en te versprei sodat dit lyk of dit van die maatskappy af kom,” het die versekeraar in ŉ verklaring gesê. Madlala het vandeesweek met René Otto, MiWay se uitvoerende hoof, vergader en onvoorwaardelik verskoning vir sy optrede gevra. Hy het ook gesê dat hy nié rassisme ervaar het in die manier waarop personeel van die maatskappy hom voorheen behandel het nie. “Ek vra om verskoning vir my dade. Ek het impulsief en onverantwoordelik opgetree en nooit gedink dat die voorval so handuit kon ruk nie. Ek het geleer hoe gevaarlik sosiale media kan wees as dit misbruik word, veral in Suid-Afrika. Ek besef ook dat ek werknemers van MiWay in gevaar gestel het en ek beplan om hulle elkeen persoonlik om verskoning te vra,” het Madlala gesê. Die versekeraar het ook gesê hy kon beter met Madlala gekommunikeer het nadat sy eis afgekeur is, maar dat die saak veronderstel was om op ŉ professionele manier uitgeklaar te word. MiWay het ook gesê die twee personeellede waarna Madlala in sy oorspronklike e-pos verwys het, het sy verskoning aanvaar en beplan nie om hom te dagvaar nie. Madlala gaan in die volgende paar maande saam met die versekeraar werk aan ŉ veldtog om bewusmaking oor die gevare van sosiale media te kweek. Die versekeraar beplan nie regstappe teen hom nie.